b'\n_START_ARTICLE_\nTARDIS\n_START_PARAGRAPH_\nTARDIS (my\xc3\xb6s TT Capsule) on brittil\xc3\xa4isess\xc3\xa4 tieteistelevisiosarjassa Doctor Who keskeisess\xc3\xa4 osassa esiintyv\xc3\xa4 kuvitteellinen aikakone ja avaruusalus. Nimi on akronyymi sanoista Time And Relative Dimensions In Space. Suomenkielisi\xc3\xa4 versioita TARDIS-nimest\xc3\xa4 on kaksi, riippuen k\xc3\xa4\xc3\xa4nn\xc3\xb6ksest\xc3\xa4: T\xc3\xa4htiaika-Avaruuden Rakenteen Dimensionaalinen IlmaS\xc3\xa4ili\xc3\xb6 ja my\xc3\xb6s uudemmissa tv-esityksiss\xc3\xa4 k\xc3\xa4ytetty T\xc3\xa4htiaika-Avaruuden RakenneDimensioiden IlmaSaareke. Finnkinon VHS:ll\xc3\xa4 julkaisemassa elokuvassa 1999 maailman tuho (Doctor Who, 1996) Tardis tunnetaan suomeksi nimell\xc3\xa4 Vitka._NEWLINE_TARDIS on Ajan Herrojen kehitt\xc3\xa4m\xc3\xa4 laite, joka pystyy kuljettamaan sen omistajaa eri paikkoihin ajassa sek\xc3\xa4 avaruudessa. Tohtorin malli on tyyppi\xc3\xa4 40 ja muuttunut ulkon\xc3\xa4\xc3\xb6lt\xc3\xa4\xc3\xa4n lontoolaisen poliisipuhelinkopin n\xc3\xa4k\xc3\xb6iseksi._NEWLINE_Vaikka ulkopuolelta TARDIS n\xc3\xa4ytt\xc3\xa4\xc3\xa4 tavallisen kopin kokoiselta, sis\xc3\xa4lt\xc3\xa4 se on valtavan iso monihuoneinen alus, josta on n\xc3\xa4ytetty muun muassa makuuhuoneita, varaston kokoinen vaatehuone, luostarityylinen rentoutumisalue, uima-allas ja lukuisia muita huoneita. Sarjan mukaan TARDISin ovi johtaa toiseen ulottuvuuteen, joten fyysisi\xc3\xa4 rajoituksia sis\xc3\xa4puolen koon suhteen ei ole. TARDISin sis\xc3\xa4puoli muuttui sarjan aikana, kun uusiin tuotantokausiin rakennettiin jatkuvasti p\xc3\xa4ivitettyj\xc3\xa4 TARDIS-lavasteita, mutta kaikissa on p\xc3\xa4\xc3\xa4huoneen keskell\xc3\xa4 suunnilleen samanlainen kuusisivuinen konsoli, jonka keskiosa liikkuu matkustamisen aikana, ja jonkinlainen monitori, josta n\xc3\xa4kyy tilanne TARDISin ulkopuolella. Jaksossa \xe2\x80\x9dTime Crash\xe2\x80\x9d Tohtori viittaa siihen, ett\xc3\xa4 TARDISin sis\xc3\xa4puolta voi muokata kuten kotitietokoneen ty\xc3\xb6p\xc3\xb6yt\xc3\xa4teemaa. Er\xc3\xa4s sarjan jatkuvista vitseist\xc3\xa4 liittyy TARDISin kokoon: usein uusi matkakumppani huomaa alusta tutkiessaan sen olevan sis\xc3\xa4lt\xc3\xa4 suurempi kuin ulkoa ja huomauttaa siit\xc3\xa4 Tohtorille, yleens\xc3\xa4 jatkaen aluksen tutkimista kummaltakin puolelta ep\xc3\xa4uskon vallassa._NEWLINE_Juonen mukaan TARDIS valitsi muotonsa ajan ja paikan mukaan her\xc3\xa4tt\xc3\xa4\xc3\xa4kseen mahdollisimman v\xc3\xa4h\xc3\xa4n huomiota, mutta ensimm\xc3\xa4isen vuonna 1963 esitetyn jakson j\xc3\xa4lkeen sen naamioitumismekanismi jumittui ja alus j\xc3\xa4i pysyv\xc3\xa4sti poliisipuhelinkopin n\xc3\xa4k\xc3\xb6iseksi. Poliisipuhelinkopit olivat koppeja, joista partioiva poliisi pystyi soittamaan p\xc3\xa4\xc3\xa4majaan, suojautua sateelta, tai pit\xc3\xa4\xc3\xa4 taukoa ja juoda kupillisen teet\xc3\xa4. T\xc3\xa4llaiset kopit olivat hyvin yleisi\xc3\xa4 1960-luvun Lontoossa, mutta taskukokoisen radiopuhelimen yleistyminen johti siihen, ett\xc3\xa4 melkein kaikki poliisipuhelinkopit poistettiin Britanniasta 1970-luvulla, ja pian Doctor Who oli l\xc3\xa4hes ainoa paikka, jossa sellaista koppia viel\xc3\xa4 n\xc3\xa4kyi._NEWLINE_Sarjassa n\xc3\xa4kyy silloin t\xc3\xa4ll\xc3\xb6in muiden Ajan Herrojen TARDIS-aluksia, mutta niiden ulkon\xc3\xa4k\xc3\xb6 on aivan erilainen, koska niiden naamioitumismekanismit ovat viel\xc3\xa4 kunnossa. Sis\xc3\xa4lt\xc3\xa4 ne kuitenkin yleens\xc3\xa4 muistuttavat Tohtorin alusta. Douglas Adamsin kirjoittama jakso \xe2\x80\x9dShada\xe2\x80\x9d kertoi yliopistoprofessorista, joka oli salaa Ajan Herra ja jonka TARDIS oli h\xc3\xa4nen toimistonsa._NEWLINE_TARDIS on kuitenkin el\xc3\xa4v\xc3\xa4 olento, joten sill\xc3\xa4 on tunteet. Joissakin jaksoissa Tohtori puhuu Tardikselle ja on jopa silitt\xc3\xa4nyt sit\xc3\xa4._NEWLINE_Sarjassa hahmot useimmiten kutsuvat alusta \xe2\x80\x9dTARDIS\xe2\x80\x9d-nimell\xc3\xa4, mutta vanhoissa jaksoissa sit\xc3\xa4 kutsuttiin joskus vain \xe2\x80\x9dalukseksi\xe2\x80\x9d._NEWLINE_Sana \xe2\x80\x9dTARDIS\xe2\x80\x9d on niin vakiintunut brittil\xc3\xa4isten sanavarastoon, ett\xc3\xa4 se l\xc3\xb6ytyy sanakirjasta ja sit\xc3\xa4 voi k\xc3\xa4ytt\xc3\xa4\xc3\xa4 arkiel\xc3\xa4m\xc3\xa4ss\xc3\xa4 kuvaamaan mit\xc3\xa4 tahansa tilannetta, miss\xc3\xa4 sis\xc3\xa4puoli vaikuttaa paljon isommalta kuin luulisi ulkopuolen perusteella. Esimerkiksi Britannian entinen p\xc3\xa4\xc3\xa4ministeri Tony Blair k\xc3\xa4ytti sanaa kuvaamaan ty\xc3\xb6paikkansa Downing Street 10 yll\xc3\xa4tt\xc3\xa4v\xc3\xa4n isoa sis\xc3\xa4kokoa._NEWLINE_TARDISin nimi ja poliisipuhelinkopin ulkon\xc3\xa4k\xc3\xb6 ovat nyky\xc3\xa4\xc3\xa4n molemmat BBC:n rekister\xc3\xb6imi\xc3\xa4 tavaramerkkej\xc3\xa4.'